Derde ontsnapte gee homself oorArgieffoto. (Argieffoto: Unsplash) Drie van die ses verhoorafwagtendes wat verlede week uit aanhouding ontsnap het, is nou al agter tralies. Dít nadat die derde ontsnapte homself Maandag aan die polisie oorgegee het. Bafeletse Nyembe het hom Maandag by die Vosloorus-polisiestasie aangemeld en is nou in aanhouding totdat hy weer op 27 Januarie in die hof verskyn. “Benewens ŉ klag van diefstal sal hy nou ook aangekla word van ontsnapping uit geregtelike aanhouding,” het brig. Brenda Muridili, polisiewoordvoerder van Mpumalanga, gesê. Ses gevangenes het Vrydag ontsnap toe hulle in ŉ polisievragmotor op pad na die hof in Vosloorus was. Drie gewapende mans in ŉ silwerkleurige Audi op die hoek van Barry Marais- en Rondebultweg in Boksburg het die polisievoertuig oorval. Twee van die ontsnaptes is net die volgende dag deur die polisie in Olievenhoutbosch vasgetrek. Nkululeko Nkomo en Robert Hlatshwayo het Maandag weer in die hof verskyn en word nou ook daarvan aangekla dat hulle uit geregtelike aanhouding ontsnap het. Hulle is aanvanklik van sakeroof en poging tot moord aangekla. Nog ŉ verdagte, wat die ses glo gehelp ontsnap het, is intussen ook in hegtenis geneem. Muridili sê die soektog na die oorblywende drie ontsnaptes duur voort.